b'\n_START_ARTICLE_\nAnna (Go to Him)\n_START_SECTION_\nArthur Alexanderin versio\n_START_PARAGRAPH_\nKappaleen sanoituksessa kertojamin\xc3\xa4 on menett\xc3\xa4nyt Anna-nimisen tyt\xc3\xb6n toiselle miehelle. Mies ei kuitenkaan ole katkera, vaan kannustaa Annaa antamaan sormuksen takaisin ja menem\xc3\xa4\xc3\xa4n yhteen toisen miehen kanssa, mik\xc3\xa4li se tekee h\xc3\xa4nest\xc3\xa4 onnellisemman. Laulussa ei kuitenkaan kertaakaan mainita otsikon fraasia Go to him, vaan Go with him. Kappaleessa on my\xc3\xb6s naispuolinen taustakuoro sek\xc3\xa4 joukko jousisoittimia. Kappale p\xc3\xa4\xc3\xa4ttyy h\xc3\xa4ivytt\xc3\xa4en (engl. fade-out)._NEWLINE_Alkuper\xc3\xa4ist\xc3\xa4 vuonna 1962 ilmestynytt\xc3\xa4 Arthur Alexanderin itse esitt\xc3\xa4m\xc3\xa4\xc3\xa4 versiota on pidetty er\xc3\xa4\xc3\xa4n\xc3\xa4 ensimm\xc3\xa4isist\xc3\xa4 suurista soul-balladeista. Sen julkaisi Yhdysvalloissa Dot Records 17. syyskuuta 1962, ja se nousi Billboard Hot 100 -listan sijalle 68 sek\xc3\xa4 R&B Singles -listalla sijalle kymmenen. Britanniassa singlen julkaisi vuonna 1963 London Records. Se ei saavuttanut listasijoitusta.\n_START_SECTION_\nJulkaisu\n_START_PARAGRAPH_\n\xe2\x80\x9dAnna (Go to Him)\xe2\x80\x9d ilmestyi The Beatlesin esikoisalbumilla Please Please Me, jonka julkaisi Parlophone 22. maaliskuuta 1963. Se oli albumin kolmas raita. Yhdysvalloissa Vee-Jay Records teki promosinglen, jonka A-puolella oli kappale \xe2\x80\x9dAsk Me Why\xe2\x80\x9d ja B-puolella \xe2\x80\x9dAnna (Go to Him)\xe2\x80\x9d. Single\xc3\xa4 ei kuitenkaan koskaan julkaistu, eik\xc3\xa4 sit\xc3\xa4 valmistettu v\xc3\xa4ltt\xc3\xa4m\xc3\xa4tt\xc3\xa4 kuin korkeintaan viisi kappaletta. Single onkin arvokkain Beatles-vinyyli; hyv\xc3\xa4kuntoisen kopion hinnaksi on sanottu noin viisitoista tuhatta Yhdysvaltain dollaria._NEWLINE_17. hein\xc3\xa4kuuta 1963 Beatles \xc3\xa4\xc3\xa4nitti kappaleesta toisen version BBC:n Pop Goes The Beatles -radio-ohjelmaan, joka l\xc3\xa4hetettiin 25. kes\xc3\xa4kuuta. 1. elokuuta yhtye \xc3\xa4\xc3\xa4nitti j\xc3\xa4lleen uuden version ohjelmaan, joka l\xc3\xa4hetettiin 25. elokuuta._NEWLINE_Please Please Men lis\xc3\xa4ksi The Beatlesin \xe2\x80\x9dAnna (Go to Him)\xe2\x80\x9d on julkaistu Yhdysvalloissa ilmestyneell\xc3\xa4 studioalbumilla Introducing... The Beatles sek\xc3\xa4 kokoelma-albumilla The Early Beatles. Beatles ei koskaan esitt\xc3\xa4nyt kappaletta kiertueillaan.'